**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о изменама и допунама Закона о основама система образовања и васпитања садржан је у одредби члана 97. тачка 10. Устава Републике Србије, према коме Република Србија уређује и обезбеђује, између осталог, систем у области образовања.

**II. РАЗЛОЗИ ЗА ДОНОШЕЊЕ ЗАКОНА**

У циљу унапређивања доуниверзитетског образовања и васпитања, посебно јачања васпитне функције образовно-васпитних установа, као и прецизирања и усклађивања појединих одредаба Закона о основама система образовања и васпитања („Службени гласник РС”, бр. 88/17, 27/18 – др. закон, 10/19, 6/20 и 129/21), у даљем тексту: Закон, потребно је извршити измене и допуне овог закона.

Према Стратегији развоја образовања и васпитања у Републици Србији до 2030. године („Службени гласник PC”, број 63/21), Oпшти циљ 1. јесте повећани квалитет наставе и учења, праведност и доступност доуниверзитетског образовања и васпитања и ојачана васпитна функција образовно-васпитних установа.

О Предлогу закона о изменама и допунама Закона (у даљем тексту: Предлог закона), спроведена је јавна расправа у периоду од 7. до 27. априла 2023. године, у складу са Закључком одбора за јавне службе 05 Број: 011-2993/2023 од 5. априла 2023. године, према Програму јавне расправе који је усвојен овим закључком.

Предложене измене и допуне Закона треба да доведу до ефикаснијих решења кроз одговарајуће подзаконске акте и акте установа, када је у питању смањивање, односно ефикасније поступање у случајевима насиља у установама образовања и васпитања, што је био предмет рада и посебне радне групе која је формирана крајем новембра 2022. године, са задатком да предложи одговарајуће измене у прописима из области образовања и васпитања. Као резултат рада радне групе, измењене су и прецизиране одредбе Закона које се односе на: оцењивање владања ученика; одговорност ученика и родитеља; појачан васпитни рад према ученику који врши повреду правила понашања у школи, као и у случају сумње да је починио тежу повреду обавезе ученика и повреду забране (сачињава се план појачаног васпитног рада, води се педагошка евиденција, сачињава извештај и др, предвиђено је да се у оквиру појачаног васпитног рада са ученицима реализује и друштвено-корисни, односно хуманитарни рад, а као ново решење предвиђено је и одлагање издавање исписнице ученику средње школе до окончања васпитно-дисциплинског поступка); утврђена је обавеза пријављивања насиља и појачана је улога центра за социјални рад у одређеним ситуацијама приликом настављања школовања ученика у другој школи, као и након искључења из школе и др.

Посебно, након трагичних догађаја у мају 2023. године, предложене су за измену одговарајуће одредбе Закона према закључцима Владе од 4. и 5. маја 2023. године, којима је наложено Министарству просвете да предузме све мере из своје надлежности како би се пооштриле санкције према ученицима који крше прописану забрану уношења у школу или другу организацију психоактивних супстанци (нпр. алкохол, дрога и сл), оружја, пиротехничких средстава или другог предмета којим може да угрози или повреди друго лице (обавезно искључење ученика из школе, односно школе са домом), скратили рокови и обезбедило ефикасније вођење и окончање васпитног-дисциплинског поступка, као и да у сарадњи са другом државним органима ради на припреми прописа којима би се омогућило увођење обавезних тестова на наркотике и да се размотре питања употребе мобилних телефона у школама.

У складу са наведеним закључцима Владе, скраћени су рокови за покретање и вођење васпитно-дисциплинског поступка у случају наведених тежих повреда обавезе ученика; прецизирано је поступање свих учесника како би се обезбедила ефикасност васпитно-дисциплинског поступка; прописана је обавеза доношења акта када је у питању употреба мобилног телефона и другог електронског уређаја; предвиђена је међуресорна сарадња са другим органима у циљу стварања услова за развој општих међупредметних компетенција и др.

Као ново решење прописана је могућност удаљења ученика из непосредног образовно-васпитног рада, уз прописивање одговарајућих обавеза како за ученике, њихове родитеље, односно законске заступнике, тако и за школу.

Посебно, уређена је и могућност пријаве насиља, злостављања и занемаривања ученика путем софтверског решења - Националне платформе за превенцију насиља које укључује децу – Чувам те.

У Предлогу закона уређују се и специфичности средњег образовања и васпитања за потребе унутрашњих послова (оснивање установе, избор директора и в.д. директора установе, састав и именовање органа управљања установе, степен и врста образовања наставника који изводе наставу из стручних предмета и др. у складу са специфичностима рада ове установе). Посебно, дата је упућујућа норма када је у питању остваривање средњег богословског образовања, према захтевима традиционалних цркава и верских заједница, ради препознавања тог образовања у систему и омогућавања наставка школовања.

Друге измене и допуне су предложене у циљу унапређивања доуниверзитетског образовања и васпитања – прецизирањем појединих одредаба (нпр. у вези са нормом непосредног рада; обезбеђивањем средстава и др); усаглашавања са другим прописима (законом којим се уређује Национални оквир квалификација и законом којим се уређује дуално образовање); као и новим решењима у складу са захтевима из праксе (нпр. у вези са: образовањем наставника; сарадницима на пословима на којима се унапређује нега, исхрана и превентивно-здравствена и социјална заштита деце у предшколској установи и др).

С обзиром да наведена питања и проблеме није могуће решити доношењем само подзаконских аката, то је доношење измена и допуна Закона, једини начин за решавање проблема и унапређивање система образовања и васпитања.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона** врши се допуна у члану 1. Закона, тако што се додају нови ст 5. и 6. ради увођења у систем просвете школа у којима се стиче средње образовање и васпитање за потребе унутрашњих послова, и посебно ради препознавања специфичности средњег богословског образовања.

**Чланом 2. Предлога закона** додат је нови став у члану 12. који треба да омогућидоношење посебних програма, пројеката и активности за све прописане међупредметне компетенције, а једна од њих је и одговоран однос према здрављу.

**Чланом 3. Предлога закона** врши се измена у члану 23. Закона, како би се указало на специфичности уписа када је у питању средња школа за потребе унутрашњих послова.

**Чланом 4. Предлога закона** врши се измена у члану 25. Закона, како би се извршило усаглашавање прописа којима се уређује трајање основног музичког образовања и васпитања.

**Чланом 5. Предлога закона** врши се измена члана 28. Закона, тако што се утврђује да се васпитно-образовни рад предшколске установе остварује у току радне године и врши се упућивање на посебан закон, с обзиром на специфичности рада ових установа у односу на школе које образовно-васпитни рад остварују у току школске године.

**Чланом 6. Предлога закона**,којим се мења члан 74. Закона, уводи се новина којом се утврђује да се владање оцењује бројчаном оценом почев од другог разреда основне школе (досадашње решење од шестог разреда), и то не само на крају него и у току првог и другог полугодишта, што значи најмање два пута током полугодишта као мера појачане одговорности.

**Чланом 7. Предлога закона** врши се измена члана 75. Закона, како би се одредбе о утврђивању општег успеха ученика основног образовања и васпитања усагласиле са предложеним решењима за оцењивање владања ученика у члану 6. Предлога закона.

**Чланом 8. Предлога закона,** којим се мења члан 76. Закона, прецизира се улога родитеља приликом израде ИОП-а од стране тима зa дoдaтну пoдршку дeтeту, oднoснo учeнику, тако што се прописује да се његова израда врши у сaрaдњи сa родитељем, oднoснo другим законским заступником.

**Чланом 9. Предлога закона** мења се члан 78. Закона, тако што се бришу одредбе које се односе на право кандидата који је након завршеног програма обуке стекао јавну исправу о оствареном стандарду квалификације у целини и јавну исправу о оствареном стандарду кључних компетенција за општеобразовни део средњег стручног образовања одраслих, на полагање завршног испита и стручне матуре, с обзиром да је ово питање уређено посебним законом који уређује Национални оквир квалификација Републике Србије.

**Чланом 10. Предлога закона** допуњује се члан 79. Закона, који уређује права детета и ученика, тако што прописује која права остварује ученик који похађа наставу у средњој школа за потребе унутрашњих послова.

**Чланом 11. Предлога закона** мења се члан 82. Закона,тако што се прецизирају одредбе у вези са подношењемприговора на оцену, испит и владање, у складу са захтевима праксе и новим решењима да се владање оцењује и у току полугодишта, као једна од нових мера која треба да допринесе јачању васпитне улоге школе кроз вредновање, односно бројчано оцењивање владања.

Чланом 12. Предлога закона мења се члан 83. Закона, који уређује одговорност ученика. Као ново решење прецизирано је да ће и у случају сумње да је починио тежу повреду обавезе ученика и повреду забране, школа уз учешће родитеља, односно другог законског заступника, појачати васпитни рад одговарајућим активностима Новина је и да одељенски старешина има обавезу да води посебну педагошку евиденцију о појачаном васпитном раду, да се сачињава план појачаног васпитног рада који траје најкраће до окончања васпитно-дисциплинског поступка, а да резултате таквог појачаног васпитног рада, на основу заједничког извештаја одељенског старешине, стручних сарадника и тимова, директор, односно наставничко веће узима у обзир приликом изрицања васпитно-дисциплинске мере. Новина је и да се са учеником који ван просторија школе, односно другог простора у коме школа реализује образовно-васпитни рад, учини повреду забране из чл. 110-112. овог закона, у складу са извештајем спољашње мреже заштите у школи реализује појачан васпитни рад, уз предузимање других активности прописаних праавилником којим се уређују критеријуми за препознавање облика дискриминације, поступање установе у случају сумње или утврђеног дискриминативног понашања и вређања угледа, части и достојанства личности, као и протоколом поступања у одговору на насиље, злостављање и занемаривање.

Посебно, у вези са тежом повредом обавезе ученика која се односи на употребу мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања, прописана је обавеза за школу да донесе општи акт којим ће прописати употребу мобилног телефона, електронског уређаја и другог средства, сходно Закључку Владе од 4. маја 2023. године. Ради уједначеног поступања установа, предвиђено је да Завод за вредновање квалитета образовања и васпитања донесе смернице за употребу мобилног телефона, електронског уређаја и другог средства.

**Чланом 13. Предлога закона** допуњује се члан 84. Закона, који уређује одговорност родитеља, тако што су прецизирани облици васпитног рада са учеником у којима родитељ, односно други заступник има обавезу да узме активно учешће на позив школе, и посебно, извршено је прецизирање органа којем школа подноси захтев за покретање прекршајног поступка, односно кривичну пријаву ради утврђивања одговорности родитеља, односно другог законског заступника из прописаних разлога.

**Чланом 14. Предлога закона** врши се измена члана 85. Закона, који уређује васпитно-дисциплински попступак. Наведеним чланом прецизирају се рокови у васпитно-дисциплинском поступку, а као једна од мера у овиру појачаног васпитног рада са ученицима утврђује се друштвно-корисни, односно хуманитарни рад (према досадашњем решењу обавеза обављања друштвено-корисног, односно хуманитарног рада ученику се одређивала упоредо са изрицањем васпитне, односно васпитно-дициплинске мере).

Предложене измене прописују одлагање исписивања ученика из средње школе уколико је против њега покренут васпитно-дисциплински поступак, и то до окончања овог поступка. Уколико након тога ученик и даље жели да се испише, школа је у обавези да дозволи исписивање, а да у исписницу унесе изречену васпитно-дисциплинска меру која је за ученика изречена током поступка. Школа у којој ученик наставља школовање имаће обавезу да прати понашање ученика и спроводи појачан васпитни рад у сарадњи са надлежним центром за социјални рад и другим установама спољашње заштитне мреже.

Посебно, у складу са Закључком Владе од 5. маја 2023. године скраћени су рокови за покретање и вођење васпитно-дисциплинског поступка, у случају теже повреде обавезе ученика: поседовање, подстрекавање, помагање, давање другом ученику и употреба психоактивних супстанци, односно алкохола, дрога и никотинских производа, и посебно, уношење у школу или другу организацију оружја, пиротехничког средства или другог предмета којим може да угрози или повреди друго лице,као и у случају повреде забране.

Посебно, дата је могућност удаљења ученика из непосредног образовно-васпитног рада који обухвата обавезну наставу и остале облике образовно-васпитног рада. Прецизирана су и решења која се односе на трајање удаљења и обавезе ученика, родитеља, односно другог законског заступнкика и школе током удаљења ученика у вези са наставним процесом.

**Чланом 15. Предлога закона** мења се члан 86. Закона,тако што је као новина, када су у питању васпитно-дисциплинске мере, предложена одредба која прописује да се мера искључења ученика из школе, односно школе са домом изриче у случају уколико друге изречене мере и активности не доведу до побољшања у понашању ученика, као и да је у случају изрицања ове мере школа дужна да о томе обавести надлежни центар за социјални рад, ради предузимања мера из своје надлежности. Међутим, изузетно од наведеног имајући у виду Закључак Владе од 5. маја 2023. године, прописане су строжије мере у случајевима повреде обавезе ученика: поседовање, подстрекавање, помагање, давање другом ученику и употреба психоактивних супстанци, односно алкохола, дрога и никотинских производа, и уношење у школу или другу организацију оружја, пиротехничког средства или другог предмета којим може да угрози или повреди друго лице, када се може изрећи мера премештаја ученика у другу основну школу (према досадашњем решењу ова мера се изрицала само за повреду забране), а за ученика средње школе - искључење.

Посебно, с обзиром да се у пракси дешава да ученик на крају школске године учини тежу повреду обавезе ученика или повреду забране, новим решењем прописује се да изузетно у том случају одељењски старешина предлаже одељењском већу смањење закључне оцене из владања на крају другог полугодишта, будући да тада није могуће водити васпитно-дисциплински поступак, утврдити одговорност и спровести појачани васпитни рад.

**Чланом 16. Предлога закона** допуњује се члан 90. Закона, тако што се додаје нови став 2. којим се прецизира да, за разлику од других образовно-васпитних установа, средњу школу за потребе унутрашњих послова може основати само Република Србија.

**Чланом 17. Предлога закона** мења се члан 98. Закона, тако што у конкретним случајевима упућује на посебне законе. Прецизира се да школа може да остварује програме обука, стручног оспособљавања и друге активности образовања одраслих уколико стекне статус јавно признатог организатора активности образовања одраслих, у складу са законом којим се уређује Национални оквир квалификација, а другом изменом дефинише се да школа која има одговарајућу опрему и простор тако да поред реализације учења кроз рад за своје ученике, организује и учење кроз рад за ученике других школа и практичну наставу за обуке и стручно оспособљавање, може да стекне статус тренинг центра, у складу са законом којим се уређује дуално образовање.

**Чланом 18. Предлога закона** врши се измена члана 106. Закона, у делу који прописује редослед предузимања мера које се примењују када орган надлежан за обављање послова инспекцијског, односно стручно-педагошког надзора утврди да установа не испуњава прописане услове за рад или не обавља делатност на прописани начин.

Овим чланом прецизиране су и одредбе које се односе на поступак избора новог органа управљања и/или директора, као и поступање уколико привремени орган управљања и/или в.д. директор, у остављеном року не поступе по налогу органа, односно не уклоне уочене неправилности.

**Чланом 19. Предлога закона** додаје се нови став 12. у члану 111. Закона којим се уређује пријем пријава у вези са насиљем, злостављањем и занемаривањем ученика путем софтверског решења - Националне платформе за превенцију насиља које укључује децу – Чувам те, а досадашњи став 12. који постаје став 13. мења се тако што се прецизира да министар прописује и могућност коришћења софтверског решења – Националне платформе за превенцију насиља које укључује децу – Чувам те.

**Чланом 20. Предлога закона** којим се допуњује члан 116. Закона,додат је нови став којим се због специфичности рада средње школе основане за потребе унутрашњих послова, прописује другачији састав органа управљања као и надлежност за именовање овог органа у тој школи.

**Чланом 21. Предлога закона** мења се члан 117. Закона,ради усаглашавања са предложеном допуном у члану 116. Закона иисправљања техничке грешке.

**Чланом 22. Предлога закона** допуњује се члан 123. Закона, тако што се уређује начин избора директора средње школе основане за потребе унутрашњих послова.

Такође, наведеним чланом прецизиран је рок за расписивање конкурса за избор директора и у ситуацији када директору престаје дужност навршавањем 65 година живота.

**Чланом 23. Предлога закона** допуњује се члан 125. Закона, тако што се на посебан уређује начин избора вршиоца дужности директора средње школе основане за потребе унутрашњих послова.

**Чланом 24. Предлога закона** мења се тачка 22. у члану 126. Закона.Врши се усаглашавање послова директора са чланом 154. Закона, с обзиром да наведени члан више не садржи одредбу да директор одлучује по жалби на решење конкурсне комисије за избор кандидата за пријем у радни однос. Уместо наведеног посла предложено је да директор подноси захтев за покретање прекршајног поступка, односно кривичну пријаву у складу са чланом 84. став 3. Закона.

**Чланом 25. Предлога закона** допуњује се члан 130. Закона, тако што се уноси нови став који прописује да сарадници на пословима којима се унапређују нега, исхрана, превентивно-здравствена и социјална заштита деце у предшколској установи могу да учествују у раду васпитно-образовног већа без права одлучивања.

**Чланом 26. Предлога закона**, допуњује се члан 139. Закона, тако што се као додатни услов за пријем у радни однос у средњој школи за потребе унутрашњих послова прописује да запослени треба да испуњава безбедносне услове за пријем у радни однос у министарство надлежно за унутрашње послове, у складу са законом којим се уређују унутрашњи послови.

**Чланом 27. Предлога закона** мења се члан 141. Закона, тако што је додато ново решење у вези са образовањем наставника, ради решавања проблема недостајућег наставничког кадра.

Друга новина, с обзиром на специфичност средње школе основане за потребе унутрашњих послова, прописује да послове наставника стручних предмета могу да обављају и запослени у министарству надлежном за унутрашње послове, као и да степен и врсту образовања наставника стручних предмета по прибављеном мишљењу министарства надлежног за унутрашње послове, прописује министар.

**Чланом 28. Предлога закона** врши се допуна члана 144. Закона,тако што се прописује да без лиценце наставу из стручних предмета у школи основаној за потребе унутрашњих послова, може да изводи лице запослено у министарству надлежном за унутрашње послове.

**Чланом 29. Предлога закона** врши се допуна члана 155. Закона,тако што се прописује да у установи основаној за потребе унутрашњих послова, као наставник или асистент може да се ангажује лице запослено у министарству надлежном за унутрашње послове и то на одређено време за сваку школску годину, за највише 30% од пуног радног времена, уз сагласност министра.

**Чланом 30. Предлога закона** врши се допуна члана 157. Закона,тако што се прописује да наставнику изузетно може бити продужен раду у иностранству на период дужи од четири године.

**Чланом 31. Предлога закона** мења се члан 160. Закона,тако што сепрецизирају одредбе која дефинишу норму непосредног рада наставника са ученицима (у редовној школи и у школи за образовање ученика са сметњама у развоју и инвалидитетом, као и за рад наставника у одељењу за образовање ученика са сметњама у развоју и инвалидитетом у основној школи) и посебно, додаје се нова тачка којом се уређује норма непосредног рада васпитача са децом на болничком лечењу у одговарајућој здравственој установи.

**Чланом 32. Предлога закона** мења се члан 164. тако што се ношење служеног оружја у средњој школи за потребе унутрашњих послова, због специфичности рада, изузима од тежих повреда радне обавезе запосленог.

**Чланом 33. Предлога закона** прецизира сечлан 187. Закона, у делу који се односи на обезбеђивање средстава из буџета Републике Србије за остваривање предшколског програма. Прецизирано је и овлашћење министра да пропише ближе услове и мерила за утврђивање средстава за остваривање наведених програма.

Посебно, предвиђено је да се средства за остваривање права из члана 79. став 2. тачка 12) овог закона (право на смештај, исхрану, васпитни рад и друга права), за ученике који похађају наставу у средњој школи за потребе унутрашњих послова обезбеђују у буџету Републике Србије, на разделу министарства надлежног за унутрашње послове.

**Чланом 34. Предлога закона** мења се члан 189. закона, у делу који се односи на обезбеђивање средстава из буџета јединице локалне самоуправе за остваривање делатности предшколског васпитања и образовања (полудневни и целодневни боравак, исхрана, нега и превентивна заштита деце предшколског узраста), тако што осим важећег решења у погледу износа средстава до 80% од економске цене по детету, даје могућност да се изузетно та средства могу обезбедити и у висини од 100% од економске цене по детету уколико јединица локалне самоуправе има обезбеђена средства за те намене

Предложена измена треба да омогући јединицама локалне самоуправе, које имају могућности за то, да воде максималну друштвену бригу о деци и породици, чиме се подиже свест о значају предшколског васпитања и образовања за развој деце и да се тежи да боравак деце у предшколским установама буде бесплатан.

**Чланом 35. Предлога закона** мења се члан 193. тако што се на посебан начин уређује висина казни за високошколску установу.

**Чл. 36. и 37. Предлога закона** мењају се чл. 194. и 195. Закона, тако што је као подршка предложеним мерама за већу одговорност родитеља, повећан износ законског новчаног минимума којим се кажњава за прекршај родитељ, односно други законски заступник, за повреду обавезе из члана 84. Закона, односно који учини повреду забране из чл. 111. и 112. Закона.

**Чланом 38. Предлога закона** врши се измена у члану 50. Закона о изменама и допунама Закона о основама система образовања и васпитања („Службени гласник РС”, број 129/21), ради померања рокова када је у питању полагање завршног испита на крају основног образовања и васпитања и опште, уметничке и стручне матуре на крају средњег образовања и васпитања.

Предуслов за квалитетно спровођење испита којима се завршава основно и средње образовање - општа, уметничка и стручна матура (државна матура) јесте да се у потпуности обезбеде услови за њихово спровођење. У претходном периоду планиране су активности и обављени су многобројни послови у циљу обезбеђивања услова посебно за спровођење државне матуре. Ипак, да би државна матура била спроведена у пуном капацитету и омогућила остваривање свих права кандидата који приступе полагању, потребно је предузети мере и обавити додатне послове у наредном периоду (ојачати капацитете Завода за вредновање квалитета образовања и васпитања - Центра за испите (просторне, кадровске и материјалне), обавити консултације са високошколским установама, решавати проблеме софтвера који израђује Comtrade, који би требало да подржи све послове везане за спровођење државне матуре и упис ученика на високошколске установе који је још увек је у фази развоја и повезивања са регистрима који се воде у оквиру ЈИСП-а, и др). Имајући у виду наведене разлоге, предлаже се да се рок за почетак спровођења државне матуре, као и завршног испита у основном образовању помери за школску 2025/2026. годину. До тог тренутка ће се континуирано обављати сви послови везани за припрему полагања наведених испита и извршиће се додатна пробна тестирања за ученике и сл.

**Члан 39. Предлога закона** садржи овлашћење за министра да донесе подзконске акте.

**Члан 40. Предлога закона** садржи одредбе о ступању на снагу прописа.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

Средства потребна за почетак рада и обављање делатности средње школе за потребе унутрашњих послова, обезбедиће се у буџету Републике Србије, у складу са законом, сагласно Одлуци о оснивању Средње школе унутрашњих послова „Јаков Ненадовић” у Сремској Каменици („Службени гласник РС”, број 4/23), у оквиру Раздела 26 - Министарство просвете, Глава 26.2 - Средње образовање, Програм 2004 - Средње образовање, функција 920 - Средње образовање, Програмска активност 0003 - Подршка раду школа од посебног интереса за Републику Србију, у укупном износу од 12.285.000 динара.

Средства потребна за ново запошљавање услед повећања броја извршиоца обезбедиће се у складу са динамиком запошљавања код корисника јавних средстава и билансним могућностима буџета Републике Србије.

Средства потребна за спровођење овог закона у наредним годинама обезбедиће се у оквиру утврђених лимита на разделу министарства надлежног за средње образовање и у складу са билансним могућностима буџета Републике Србије, односно у оквиру утврђеног укупног нивоа расхода и издатака буџета Републике Србије за сваку годину.